Aarhus får fredag helt nyt liv i højderne, når Sallings tagterrasse omdannes til et menneskehav med plads til 700 mennesker og diverse arrangementer under åben himmel. Salling Rooftop, som navnet er, bliver indviet fredag efter alle kunstens regler.

Salling kalder selv Rooftop for byens nye oase - et nyt byrum i flere etager, som byder på storslåede viewpoints med panoramaudsigt over hele Aarhus, et frodigt væksthus med café og bar, afslappende loungeområder, en scene under åben himmel og ikke mindst den angstprovokerende glasrampe, Salling Skywalk, 25 meter over Strøget.

- Vi har ventet i spænding på at åbne Salling Rooftop, og vi har glædet os til at byde borgere og gæster i byen velkommen på toppen af Salling. Det bliver et nyt fristed og mødested for byens borgerne, hvor de både kan nyde kaffe, cocktails eller en let anretning, men det bliver også et byrum fyldt med underholdning, arrangementer og gode oplevelser for alle generationer, siger Marianne Bedsted, der er direktør for Salling.